Document ID: 32014R1282

KOMMISSIONENS GENNEMFØRELSESFORORDNING (EU) Nr. 1282/2014
af 2. december 2014
om ændring af gennemførelsesforordning (EU) nr. 180/2014 for så vidt angår maksimumsmængder af forarbejdede produkter, der kan eksporteres eller sendes fra spanske eller franske fjernområder samt de berørte tredjelande
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 228/2013 af 13. marts 2013 om særlige foranstaltninger på landbrugsområdet i Unionens fjernområder og om ophævelse af Rådets forordning (EF) nr. 247/2006 (1), særlig artikel 14, og
ud fra følgende betragtninger:
(1)
Artikel 15, stk. 1, i Kommissionens gennemførelsesforordning (EU) nr. 180/2014 (2) gør det muligt for operatører som led i traditionel og regional samhandel at eksportere og som led i traditionel samhandel at forsende forarbejdede produkter, der indeholder råvarer, som har været omfattet af den særlige forsyningsordning, som omhandlet i forordning (EU) nr. 228/2013, artikel 10. Forarbejdningsvirksomheder, der agter at eksportere eller forsende disse produkter som led i traditionel eller regional eksport, kan gøre dette inden for de årlige produktmængder, der er angivet i bilag II til V til gennemførelsesforordning (EU) nr. 180/2014. Listen over tredjelande, som disse produkter kan eksporteres til, findes i bilag VI til nærværende gennemførelsesforordning.
(2)
De franske myndigheder anmodede Kommissionen om at tilpasse listen i bilag II til gennemførelsesforordning (EU) nr. 180/2014 for så vidt angår Martinique ved at ændre de årlige produktmængder for forarbejdede produkter, der svarer til koderne KN 0403 10 og KN 1101 00, og ved at tilføje produktmængder, der svarer til KN 2202, KN 2105 og KN 2007. De franske myndigheder anmodede Kommissionen om at tilpasse denne liste for Guadeloupe ved at ændre de årlige produktmængder for de produkter, der svarer til koderne KN 1101 00 og KN 2309 90, og ved at tilføje produktmængder for de produkter, der svarer til koderne KN 0402 10 og KN 2007, 2008 og 2009. De anmodede ligeledes Kommissionen om at tilføje nye tredjelande til Martinique og Guadeloupe på listen i bilag VI til nærværende gennemførelsesforordning.
(3)
De årlige mængder af forarbejdede produkter, der kan eksporteres eller forsendes fra De Kanariske Øer som led i traditionel transport og forsendelse, er opført i bilag IV til gennemførelsesforordning (EU) nr. 180/2014, og de årlige mængder, der kan eksporteres fra De Kanariske Øer som led i regional samhandel, er opført i bilag V til gennemførelsesforordningen.
(4)
De spanske myndigheder anmodede Kommissionen om at forenkle listerne i bilag IV og V til gennemførelsesforordning (EU) nr. 180/2014 ved at sammenlægge mængderne af forarbejdede produkter under underpositionerne, der vedrører koderne KN 1806 og KN 1905.
(5)
Gennemførelsesforordning (EU) nr. 180/2014 bør derfor ændres i overensstemmelse hermed.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for Direkte Betalinger -
VEDTAGET DENNE FORORDNING:
Artikel 1
Ændring af gennemførelsesforordning (EU) nr. 180/2014
Bilag II, IV, V og VI til gennemførelsesforordning (EU) nr. 180/2014 ændres som angivet i bilaget til nærværende forordning.
Artikel 2
Ikrafttrædelse
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. december 2014.

Labels: 3
18
17
6